钦定古今图书集成/明伦汇编/氏族典/第278卷 > 王家屏
## 钦定古今图书集成/明伦汇编/氏族典/第278卷 > 王家屏

按《明外史王家屏传》：“家屏，字忠伯，大同山阴人。隆庆
二年进士，选庶吉士，授编修，预修《世宗实录》。万历初，
进修撰，充日讲官，再迁侍讲学士。十二年，擢礼部右
侍郎，改吏部。甫逾月，命以左侍郎兼东阁大学士，入
预机务。申时行当国，许国王锡爵次之。家屏居末，每
议事秉正持法，不亢不随。越二年，遭继母忧，服甫关”
诏进礼部尚书，遣行人召还京师。十八年，廷臣交请
册立。其年十月，阁臣合疏恳请，以去就争。帝乃遣内
侍传语，期以明年春夏。家屏以《口敕》难据，欲帝特颁
诏谕，立具草进。帝不用复谕二十年春举行。至明年
秋，大典将届，主事张有德奏请。帝复以为激扰，命止
其事，国执争去，时行被人言亦去。锡爵先省亲还，家
屏遂为首辅。性忠谠，好直谏。二十年春，给事中李献
可等请预教，帝黜之。家屏封还御批力谏。帝益怒，谴
谪者相属。家屏遂引疾求罢。帝责家屏希名托疾，家
屏复两疏恳请，诏驰传归。卒，谥文端。